33. schôdza NR SR - 15.deň - A. dopoludnia
Dátum: 2025-04-16
Poslanec: Jakab, Július (SLOVENSKO)
Druh vystúpenia: Vystúpenie v rozprave

6. Dámy a páni, máme tu zákon, ktorý sme sa snažili presadiť niekoľkokrát počas súčasnej schôdze. Snažili sme sa ho predradiť, snažili sme sa, aby bolo o ňom rokované skôr, ale teda chválapánubohu ešte pred Veľkou nocou otvárame zákon o zmrazovaní platov poslancov. A poďme sa o tom pobaviť teda, že aké sú teda platy poslancov, z čoho sa skladajú, aké sú čísla, aké je to porovnanie s inými krajinami. Poďme sa opýtať, že prečo si myslia poslanci, a teda hlavne vládnej koalície, ktorí tento zákon odmietajú, prečo by mali mať vyššie platy, prečo by nemali mať zmrazené platy. Poďme poporiadku. Plat poslanca sa počíta ako trojnásobok priemernej mzdy v národnom hospodárstve za predchádzajúci rok a paušálne náhrady sú 1,8- až 2,1-násobok tejto priemernej mzdy za predchádzajúci rok v národnom hospodárstve podľa toho, že či je poslanec z Bratislavy, alebo je mimo Bratislavy. To sú také všeobecné čísla. Skutočnosť ale hovorí to, že plat poslanca sa má zvýšiť o niekoľko stovák eur v tomto roku. Má sa zvýšiť aj napriek tomu, ako súčasná vláda hospodári, a preto my s tým nesúhlasíme. Má sa zvýšiť aj na také úrovne dajme tomu, ako sú poslanci v Rakúsku. Pretože keď sa pozriete na ostatné štáty, pozrite sa na Maďarsko, pozrite sa na Českú republiku, na Poľsko, všetci majú väčšie ekonomiky, väčší počet obyvateľov. Pozrite sa na ekonomiku Poľska. Poľsko má sedemnásobne väčšiu ekonomiku ako Slovensko. Poľsko má sedemnásobne viac obyvateľov ako Slovensko, ale pritom taký premiér Poľska zarába polovicu z toho, čo premiér Slovenska. Keď sa pozriete na platy premiérov k priemernej mzde v národnom hospodárstve tej danej krajiny, pretože tak sa to podľa mňa najlepšie posúdi, že koľko platov priemerných tej danej krajiny zarába premiér, tak Robert Fico je na popredných priečkach. Prvý v Európe je Viktor Orbán, ktorý zarába absolútne najviac v pomere k tomu, čo zarábajú Maďari, a hneď druhý je Robert Fico, ktorý si sám zvýšil plat o 5 000 eur mesačne hneď, ako prišiel do vlády. A to mu ešte poslanci koaliční schválili aj doživotnú rentu. Myslíte si, že je to fér? Ja si nemyslím, že je to fér. A to sa týka aj poslancov. Poslanci v Poľsku zarábajú menej ako poslanci na Slovensku. Môžme sa porovnávať s Českou republikou alebo s Maďarskom. Pýtam sa, je Česká republika väčšia, má väčší počet obyvateľov, má väčšiu ekonomiku? Má. Prosperujú lepšie? Áno. Čo Maďarsko? Aj Maďarsko má viac obyvateľov. Dobre, tak sa pozrime na priemernú mzdu v týchto krajinách. Slovensko je, bohužiaľ, na chvoste. V priemernej mzde predbehlo Slovensko Maďarsko, predbehlo nás aj Česko a predbehlo nás aj Poľsko. Presne v takomto poradí. Tesne nad nami je Maďarsko asi o sto eur v priemernej mzde, potom je Česká republika približne o tristo eur v priemernej mzde mesačne a víťazom je Poľsko, ktoré má priemernú mzdu za predchádzajúci kalendárny rok na úrovni 2 100 eur mesačne. A to sú výsledky, podľa ktorých sa meria vláda a podľa ktorých sa meria parlament. Pretože vláda sa parlamentu zodpovedá. Spomedzi tých ľudí, ktorí sú zvolení do parlamentu, pokiaľ máte v parlamente väčšinu, tak vyskladávate vládu. Čiže z týchto lavíc vzišla vláda. Týmto laviciam sa vláda zodpovedá a podľa toho, ako sa Slovensku darí alebo nedarí, by mala byť vláda, poslanci ohodnocovaní. Čiže to sme si povedali na začiatok, ako sa skladá, z čoho sa skladá plat poslanca, ako je to číselne, o koľko má narásť, či je to fér voči ostatným krajinám, aké sú priemerné mzdy v okolitých krajinách. Najhoršie na tomto zákone je, že keď sme ho priniesli do parlamentu, samozrejme, my sme ho priniesli do parlamentu vtedy, keď bola známa priemerná mesačná mzda za predchádzajúci rok. Vtedy sa dalo vypočítať, o koľko budú zvýšené platy, a vtedy sa dal tento návrh zákona predniesť aj s jasnými číslami. My sme, ako dobre viete, sme predkladali návrh zákona, aby sa znížili platy členom vlády. Bolo to v decembri. V decembri sme predložili návrh zákona, aby to nemorálne, čo súčasná vláda spravila, že si zdvojnásobili platy, že obišli to, že majú obrovský dlh, ktorý nedokázali znížiť, iba stále ho navyšujú, ich predvolebné sľuby sú totálne jalové, sľubovali celému Slovensku, že znížia dlh tejto krajiny, že aké rozvrátené peniaze získali, alebo teda zdedili, aké rozvrátené financie Slovenska zdedili a že oni budú znižovať dlh. Nedokážu znižovať dlh, stále ho navyšujú a zákon hovorí, že by mali mať stále zmrazené platy, ale vláda to obišla. Obišla to tak, že cez paušálne náhrady si pridala 5 000 eur mesačne a tento rok si chcú pridať ďalšie. Áno, chceli sme znižovať aj platy ministrom, ale vy ste odhlasovali, súčasná vládna koalícia, že toto sa proste neudeje, že vy im tie dvojnásobné platy chcete dopriať, a preto to nie je súčasťou tohto zákona, ale príde zákon, kedy znova budeme rozoberať aj platy vládnych činiteľov prípadne. Pokiaľ máte, pokiaľ máte kúsok svedomia, tak keď posunieme tento zákon do druhého čítania, môžme to upraviť tak, aby sa to dotklo aj členov vlády. Momentálny zákon hovorí o platoch poslancov, o platoch prezidentovi, ktorý momentálne zarába 18 288 eur mesačne. 18 288 eur mesačne je plat prezidenta, ktorému sa zvýšil o viac ako 1 100 eur mesačne oproti minulému roku. Prezident Slovenskej republiky zarába dvanásť mesačných platov priemerného Slováka v národnom hospodárstve. A že ten priemerný plat vychádza 1 524 eur mesačne, tak si povedzme jednotlivé kraje, ktoré, kde teda tí ľudia tých 1 524 eur mesačne dokážu zarobiť. A viete, v ktorom kraji na Slovensku dokážu zarobiť 1 524 eur mesačne v hrubom ľudia, alebo možno aj trošku viac? V Bratislave. Presne, pán Hazucha, v Bratislave. Ostatné kraje sú pod touto hranicou. Najhorší je Prešov, niečo vyše 1 100 eur mesačne v hrubom. Ale platy poslancov idú podľa 1 524 eur mesačne v hrubom, trojnásobok k tomu, 1,8- až 2,1-násobok priemernej mzdy na platy asistentov, teda pardon, na paušálne náhrady podľa toho, či ste z Bratislavy, alebo ste mimo Bratislavského kraja, a 2,7-násobok priemernej mzdy za predchádzajúci rok ide na platy asistentov. Tak to je, tak to je urobené v, urobené v zákone a my hovoríme, že s tým nesúhlasíme. A my sme opoziční politici, my upozorňujeme na to, ako vládnete a ako vediete túto krajinu, aké dlhy robíte, aké deficity robíte. A na toto my upozorňujeme. A ja chápem, chápem, že tento návrh zákona by ste mali predložiť vy, vládni poslanci, mali by ste si uvedomovať, čo v tejto krajine robíte, ako ju devastujete, a mali by ste vedieť povedať, že áno, sebareflexia je taká, že zmrazujeme platy. Ale predkladajú ju opoziční poslanci, viete kvôli čomu? Lebo vy ste ticho ako voš pod chrastou. Áno, ste. Keby som nepredložil tento návrh zákona, tak by, ani na to by neprišlo. By, všetci by boli tichučko, by čakali, kým sa zvýšia platy. Začali novinári naháňať vašich predstaviteľov koaličných tuná po chodbách, až sa niektorí museli vyjadriť, počul som tam Tibora Gašpara, á, že to je ako pár stoviek. Pár stoviek, viete, čo tých pár stoviek by znamenalo pre niektoré rodiny na Slovensku, ktoré nevedia, z čoho nakŕmia svoje deti na ďalší deň? No a tých pár stoviek, no však môžme sa o tom baviť, hovorí Tibor Gašpar. Potom som tam videl Glücka, potom som videl iných predstaviteľov súčasnej vlády, že teda, však pár stoviek a dobre, však sa na to pozriete. Puci niečo rozprával ako prinesie vlastný návrh, skutek utek. Nič! Mali ste toľko, mali ste toľko príležitostí tu predložiť pozmeňovák k akémukoľvek zákonu, ktorý tu bol. Pán Hazucha, na vás sa dívam, mohli ste to naozaj predložiť k akémukoľvek zákonu, ktorý tu bol v druhom čítaní. Juj, to by bol prílepok! Viete, koľko takých prílepkov ste spravili? Napríklad prílepok o transakčnej dani bol k stavebnému zákonu, predstavte si. A za to ste hlasovali úplne v pohode, nič sa nedeje. K stavebnému zákonu prílepok o transakčnej dani, ktorý urobil totálny guláš, firmy to rozvrátilo, normálne im rozbilo účtovníctvo, za posledné tri dni skončili tri fabriky, tak tam ste, normálne akože mirnix-dirnix ste si tam tie pozmeňováky schvaľovali, prílepok-neprílepok, ale teraz je to problém. Keď sa to má dotknúť vášho príjmu mesačného a vašich platov, no tak zrazu je to problém. A to hovorím, že je pokrytectvo, že keby sme my z opozície neprišli s návrhom zákona znížiť a zmraziť platy, tak vy by ste nič neurobili. A keď sme s tým prišli, tak tuná počúvam vládnych poslancov, ktorí hovoria: To je tak, zle to je napísané, to je nevykonateľné. Viete čo, naši legislatívci sú asi o desať levelov vyššie ako vaši legislatívci. To, čo my napíšeme, z 90 % vy kopírujete, tak je to dobre napísané. Takže mi nehovorte, že toto je zle napísané, je to iba váš alibizmus, aby ste mohli pred ľuďmi si nájsť nejaký dôvod, prečo si nechcete znížiť platy, pretože keby ste to naozaj chceli, znova sa k tomu vrátim, už ste tu mohli mať normálne že pozmeňovákov 262 urobených ku každému jednému zákonu v druhom čítaní, ktorý tu bol, a už ste mohli ukazovať národu, že vám teda, si uvedomujete, ako ho kvárite a ako ste ho zodrali v tých konsolidáciách, a že vy teda idete príkladom, aspoň, aspoň to zmrazenie platov si sami predložíte. Nie okydať opozíciu, že to je nevykonateľné, sami nič nepredložiť, schovatí čušať pod chrastou ako voš a čakať, kedy prejde Veľká noc, a že hádam na to ľudia zabudnú. No nezabudnú na to, lebo my im to budeme pripomínať a budeme im pripomínať, kvôli čomu sme to predložili. A k tomu sa dostanem o chvíľu. Takže ešte sa vrátim k tej vykonateľnosti. Vykonateľnosť je absolútne jednoduchá, keď tento zákon naberie účinnosť, tak vtedy sa vám znížia platy tak, aby ste vlastne ako keby prišli o to, čo sa vám zvyšujú od začiatku roka. Absolútne jednoduché! Aby ste mali nula k nule to isté, čo ste dostali za celý rok 2024, aby nebolo nič navyše. Keď prídete k 31. 12. a pozriete si, koľko príjmov ste mali za rok 2025, tak aby to bolo rovnaké ako za rok 2024. Ak si myslíte, lebo ja si to myslím, toto je ešte celkom taký mierny návrh zákona, ak si myslíte, že by to mohlo ísť ešte nižšie, poďme na to! Poďme na to, posuňme to do druhého čítania, dajme pozmeňovák. Ak máte akýkoľvek, akúkoľvek pripomienku k tomuto zákonu, posuňme to do druhého čítania, ukážme tým ľuďom gesto, že vedia si poslanci v Národnej rade znížiť platy, keď kvária celú ekonomiku. A to hovorím hlavne o koaličných, pretože opoziční s týmito vašimi extempore nemajú nič spoločné. A teraz sa poďme pozrieť, že prečo chceme, aby ste si tie platy zmrazili. Čo ste vy, prečo by ste si mali zaslúžiť dvíhanie platov okrem toho, že je nejaká formulka napísaná v zákone, ktorá hovorí, že ako tie platy by mali narastať a čo by sa s nimi malo diať, tak poďme si pozrieť, že či si naozaj zaslúžite zvýšiť platy. Tak za prvé, pozrime sa na konsolidácie, ktoré ste uvalili na ľudí. Zatiaľ sú platné dve konsolidácie, prvú, ktorú ste urobili v roku 2023 za 1,5 mld. eur. A tam bolo zvýšenie viac ako 900 poplatkov, zvýšené zdravotné a sociálne odvody, zvýšili ste daň z tabaku a z alkoholu, okej, ale znížili ste odvod do II. piliera pre poistencov v II. pilieri. Prichádzajú o miliardy eur, ktoré by mohli mať, ktoré mohli mať našetrené na dôchodok, to ste spôsobili vy! Prvá konsolidácia. Zvýšili ste aj sumu na diaľničnú známku. Potom si povedzme o druhej konsolidácii. Druhá konsolidácia za 2,7 mld. eur a podotýkam, že tá konsolidácia je nevratná vo vašom prípade, pretože tých 900 poplatkov sa na ďalší rok neznížilo, čiže 1,5 mld. eur z prvej konsolidácie, ktorú ste prijali v roku 2023, ľuďom beriete každý jeden rok, každý jeden rok 1,5 mld. K tomu ste pripojili druhú konsolidáciu za 2,7 mld., a to nie jednorazovo, 2,7 mld. každý jeden rok. Čo je v tých 2,7 mld.? Zvýšená DPH na 23 %, daň z cukru, ktorá zdražela absolútne všetko, všetky aj sladené nápoje, aj džúsy, čokoľvek. Zvýšili ste, pardon, zobrali ste rodičovský dôchodok, to je konsolidácia za 2,7 mld. eur. Znížili ste daňový bonus na dieťa. Niektoré deti po novom nedostávajú nič. Ich rodičia nedostávajú nič. Konkrétne deti od 18 do 25 rokov, čo v histórii nebolo. To nebolo ani za Ficovej vlády 1, 2, 3, za žiadnej. Vždy tie deti niečo dostávali. Teraz dostávajú čo? Nulitnú nulu, to ste im dali. A táto konsolidácia za 2,7 mld. eur kvári ľudí. A to ešte nehovorím o najväčšom blude, ktorý ste spravili, tzv. venezuelsko-maďarský mix, mačka so psom skrížená s vevericou a s vtákopyskom, prosím pekne, transakčná daň. Ja keď som videl včera normálne ministra Kamenického, on sa vrátil z tej Číny, normálne ja... ako to je tragédia. Ten muž je hotový, jemu, jemu horí pod zadkom. On vystrája, kazí grafy, počúvajte ma, viete, čo ja som videl? Ja som videl, ako na obrázku mal fotky Matoviča, Hegera, Ódora, podľa mňa aj Radičovú tam mal s Dzurindom, nie som si istý, a mal tam napísané, že za transak... že transakčná daň je Matovičova, Hegerova, Ódorova. Vy ste toto normálne akože... Však ja si ho pamätám, jak prechádzal, jak prechádzal hranicu s Maďarskom s tými papiermi z Maďarska, čo sa bol inšpirovať o tej transakčnej dani, ako to ide uplatniť na Slovensko. Celý čas hovoril, aká to je pecka, a to bude fungovať, my sme tu všetci vykrikovali, opoziční, teraz sa na vás pozerám, všetci do jedného sme tu hovorili a sme upozorňovali, že je to blud, ktorý nebude fungovať a poškodí ekonomiku. Čo sa stalo? Je to blud, ktorý nefunguje, škodí ekonomike, tri fabriky sú zavreté. Ja pozerám reportáže hádam každý jeden deň, ako všetci podnikatelia normálne že idú zatvárať podniky, ako idú desaťtisíce eur platiť na vašej hlúpej transakčnej dani, ako škodíte živnostníkom a škodíte obyčajným ľuďom, pretože sa to na konci ukazuje v koncových cenách. Sú drahšie služby, sú drahšie tovary. Tak toto vy ste zaviedli v týchto dvoch konsolidáciách, úplné bludy a ešte idete rozprávať o tretej konsolidácii. A idete rozprávať o tretej konsolidácii, že idete zobrať zase rodinám s deťmi, že idete znížiť prídavok na dieťa. Prepánakráľa, to je normálne absurdistan toto, fakt. Akože krajina, ktorá nutne potrebuje rodiny s deťmi, ktorá nutne potrebuje nové generácie, ktoré zarábajú aj na tie vaše platy, ktoré si nechcete znížiť, no tak tých idete potrestať. Zo 60 eur plánujete na 30 znížiť rodinný prídavok a v niektorých prípadoch zo 60 na 0. A to si, to sa môžte opýtať, koaliční poslanci, ak ste to počuli od nás prvýkrát, zavolajte na ministerstvo financií alebo na ministerstvo práce, pretože tam to tí ľudia, tí úradníci museli počítať. Oni to museli prepočítať a tieto varianty nachystať, pretože to chcete urobiť. A ja to tu hovorím preto, aby sa to nestalo, lebo keď sa to stane, tak tie rodiny budú v uliciach a my tam budeme s nimi. To nie je možné, že vy normálne prídete, privediete Slovensko do krachu, dobre že nie, ťaháte ho na grécku cestu a ešte idete normálne že zničiť tie rodiny. Že vás hanba nefacká! A potom ešte sa postavíte pred národ a poviete, že znížiť si platy, tak to teda nie. To vy nechcete, to vy nechcete, akákoľvek iniciatíva na zníženie platov, to je veľké zlo. To je zlo, ktoré musí byť porazené. Jeho jediní porazení tu musíte byť vy. Čiže ste priviedli tri konsolidácie. Čo iné ste ešte urobili na to, aby ste si zaslúžili zvýšenie platov? Tak ja vám poviem, čo ste urobili takého perfektného. Za vašej vlády, okrem toho, že ste priviedli tri konsolidácie a teda privádzate tretiu, tak sebe ste dopriali. Amnestie pre seba a pre svojich kamarátov. Daňovým podvodníkom ste rozviazali ruky, stovky ľudí ste prepustili z väzby, to ste dokázali. Doživotná renta premiérovi Ficovi, doživotná renta generálnemu prokurátorovi, zlaté vane, prepánakráľa, dvojnásobné platy ministrom. Tie kšefty, ktoré tu počúvame na dennej báze, košele s predurčenou firmou, ktorá to vyhrá. Košele zo škrupinkavových zŕn. Cukrové tryskáče za 50 mil. eur, ktoré stoja na letisku, ešte ich nikto nevidel ani lietať, hlavne že majú vnútri kožené sedačky. To áno, to bolo treba. Hasičské autá za 50 mil. euro od firmy, ktorá nemá ani zvonček na dverách. Prosím vás, to akože... A tí ľudia sa na to pozerajú. Oni sa pozerajú na to, ako vy tie stámilióny vyhadzujete, nepotrebné ministerstvo za 240 mil. eur, kde bol najprv niekto z SNS-ky, jak sa volal, Keketi. Potom musel skončiť, ale dostal zase teplý flek, to treba povedať, to vy si viete uctiť týchto svojich papalášov, dostal teplý flek na viceguvernéra NBS. A išiel tam, na absolútne zbytočné ministerstvo išiel kto? Rudolf Huliak. A ešte išiel do Tiposu a kde-kade. A potom Andrej Danko je smutný z toho, lebo o všetko prišiel. A toto je vlastne to, čo sa deje, hej? Čiže za toto si zaslúžite zvýšené platy? No nemyslím si. Povedzme si ešte nejaké štatistiky, ktoré sa vám podarili, ktoré sú naozaj úspechom, v úvodzovkách, súčasnej vlády. Počas vašej vlády sa milión ľudí dostalo k hranici chudoby. Nedokážu si ušetriť ani euro zo svojich výplat, a vy si chcete zvyšovať platy. Myslíte si, že je to adekvátne? Nemyslím si, že je to adekvátne. Rodiny ste pripravili o stovky a o tisíce eur ročne na tom, že ste im znížili daňový bonus na dieťa a tie rodiny to cítia. Neviem, či vy, ja čítam články o tom ako rodiny s deťmi rozmýšľajú večer, ako nakŕmia svoje deti na ďalší deň. To ste spôsobili vy, opýtajte sa ľudí vo svojom okolí, prosím pekne, opýtajte sa ľudí vo svojom okolí, čo majú rodiny s deťmi, o koľko stovák eur im prišla nižšia výplata, ale vám má výplata o stovky eur porásť. Myslíte si, že je to adekvátne? Ja si nemyslím, nemyslím si. Sľubovali ste lacnejšie potraviny, sľubovali ste lacnejšie energie. Stalo sa niečo? Nestalo sa absolútne nič. Žiadna lacnota neprišla, prišla Ficova drahota. Práve kvôli tým vašim konsolidáciám a kvôli tým daniam, ktoré ste uvalili na ľudí, a tým vysokým odvodom a tomu prostrediu, ktoré vyháňa firmy zo Slovenska, ste spôsobili najväčšie zdražovanie potravín v Európe. Žiadna krajina nemá také zdražovanie potravín, ako máte vy, žiadna krajina. Inflácia. Ste top z Európy. Ste dostali Slovensko normálne že na top rebríčka, bohužiaľ, v zdražovaní. Ešte aj tie energie zdraželi, lebo ste zvýšili DPH na 23 %. Takže najväčšie zdražovanie, najväčšia inflácia, porušené všetky vaše predvolebné sľuby, s ktorými vás tu tí ľudia volili. Máte pocit, že si teda zaslúžite vyššie platy? No ja nemám ten pocit. Povedzme si ešte o tom podnikateľskom prostredí. Ja som hovoril, že za posledné tri dni tu tri fabriky oznámili odchod, že rušia. Ja neviem, že či vy nečítate správy, alebo si nepozeráte, alebo vám nepíšu tí podnikatelia, že vy ich ničíte. Podnikateľské prostredie, daňové zaťaženie, podľa INES, ktorí vypočítali daňové zaťaženie na Slovensku je na úrovni 27,3 % pre firemný sektor. V Česku 21 %, v Poľsku 19 %, v Maďarsku 9 %. Kam pôjdu tie firmy, keď si má ECCO vybrať, ktorú zo svojich siedmich fabrík zatvorí, prečo zatvorí Martin? Myslíte si, že je to kvôli tomu, že tí ľudia sú tam leniví a neefektívni? No ja si to nemyslím. Ja si myslím, že Slováci sú naozaj šikovný národ, Martinčania, poznám ich, som rodák z Martina, sú šikovní ľudia. Tá firma končí preto, lebo ste na ňu uvrhli také daňové zaťaženie, ktoré nemá nikde inde. A prečo by tu zostávala? Prečo by tu zostávala, keď vy ste prvýkrát, počúvajte ma, toto je ináč fakt míľnik, zase ste nás dostali na mapu sveta. Prvýkrát za desiatky rokov má Slovensko najdrahšiu pracovnú silu spomedzi okolitých krajín. Pracovná sila v Maďarsku je lacnejšia, pracovná sila v Česku je lacnejšia, pracovná sila v Poľsku je lacnejšia ako na Slovensku. A pritom Maďari zarábajú viac, Poliaci zarábajú viac, Česi zarábajú viac. Však si to pozrite, 1 524 je priemerná mzda na Slovensku, cez 1 600 eur je v Maďarsku, cez 1 800 eur priemerná mzda mesačná je v Česku, 2 100 eur je v Poľsku. A všetci majú nižšie náklady na pracovnú silu, ako vy ste doviedli túto krajinu. Podnikateľské prostredie, už som to hovoril, 27,3 % na Slovensku, 21 % v Česku, 19 % v Poľsku, 9 % v Maďarsku. A vy hovoríte, že toto všetko robíte, a teraz prídeme, akože teraz prídeme, to veľké vyvrcholenie, veľké vyvrcholenie. Vy hovoríte, že to všetko robíte preto, aby ste znížili akýsi dlh po predchádzajúcich vládach, akési rozvrátené financie. Pozerali ste včera tlačovku ministra Kamenického? Tak si ju pozrite zo záznamu. Ja som si ju tiež pozrel zo záznamu, stojí to za to. Normálne to budete, podľa mňa vy sám sa budete na tom smiať, v akom zúfalstve je minister Kamenický, že doňho šije celá spoločnosť, a právom, a že aj Andrej Danko sa už voči tomu postavil, aj prezident Pellegrini. Prajem im, aby v tom vytrvali, pretože transakčná daň je totálne zlo. Lebo vy to robíte s nejakýmsi akým, že nejaké fakt rozvrátené financie po predchádzajúcich vládach. Matovič, Heger, Ódor, to podľa mňa normálne s tým chodí minister Kamenický zaspávať a s tým sa budí. Na všetky problémy je toto čarovná formulka, ako kedysi bola Radičová a predtým Dzurinda a neviem kto všecko. Tak si povedzme čísla. Povedzme si čísla, na tom to pochopíte najlepšie. Čistý dlh, čistý dlh podľa toho sa meria, ako vláda míňa peniaze navyše oproti tomu, čo mala. Jasné, ja rozumiem, keď sú krízové roky, treba minúť peňazí viac, ako má vláda k dispozícii, keď sa treba postarať o obyvateľov, keď treba zmierniť škody v národnom hospodárstve, treba dať viac peňazí, treba. Okej, rozumiem tomu, treba podporiť ekonomiku, uchrániť obyvateľstvo, rozumiem. Ale problém je tu niekde iný, že vy v predchádzajúcich vládach, keď bol minister Kamenický minister, ste priviedli financie do, v podstate do najhoršieho stavu. Bol to rok 2019. Je to analýza Rady pre rozpočtovú zodpovednosť, kedy ostatné krajiny mali prebytky, a vy ste míňali ako po nebohom a priviedli ste do rizikového pásma, do najrizikovejšieho pásma ste priviedli verejné financie. Pozrite si Radu pre rozpočtovú zodpovednosť, pozrite si to! A vy potom, potom nastúpil Igor Matovič, do najväčších kríz. Dobre, poďme sa sústrediť len na toho Matoviča, na ktorého sa neustále vyhovárate. Pome sa na neho sústrediť. Igor Matovič zvýšil čistý dlh počas svojich vlád o 12 mld. eur, približne o 4 mld. eur ročne. To je to, čo minul na kurzarbeit, na to, aby živnostníci, keď mali pokles tržieb, aby mali doplatené od štátu, na to, aby keď bola energetická kríza, sa to nedotklo obyvateľov, aby bola vyriešená inflačná kríza, na to, aby bol zmanažovaný covid, na to, aby keď začala vojna na Ukrajine, bolo na opatrenia. Na všetko bolo. Boli zvýšené historicky platy zdravotnému personálu, historicky boli navýšené platy učiteľom, dôchodcovia dostali prvýkrát poriadne dôchodky, 13. dôchodok dostali. Rodiny s deťmi dostali 200 eur na dieťa. Všetci dostávali peniaze, všetci dostávali peniaze. Viete, koľko to stálo? Dvanásť miliárd za tri roky, dvanásť miliárd eur za tri roky. Toto si zapamätajme, toto číslo, 12 mld. eur za tri roky. Viete, čo odprezentoval včera minister Kamenický? Že vy ste minuli 8,5 mld. za rok, 8,5 mld. za rok. Za minulý rok 8,5 mld. eur, 6,51 HDP. Ja som skoro zamdlel, keď som to videl, pretože v rozpočte ste si schválili iné číslo, menšie, 5,8 % HDP. Nebolo 8,5 mld. schválené. Boli ste sedem celá niečo. Vy ste minuli viac, ako ste si schválili. 8,5 mld. za jeden rok a vy idete vyčítať Matovičovi 12 mld. počas troch najkrízovejších rokov. Ja fakt akože tomu nerozumiem, že základy matematiky hádam poznáme. A dokonca minister Kamenický bol v takej panike, že ako nakreslil ten stĺpec, že za minulý rok ste spravili sekeru 8,5 mld. eur, za minulý rok, od januára 1. 1. do 31. 12. ste tu sedeli vy v lavici a vládla vaša vláda, lebo ste nastúpili v roku 2023 a rozpočet na rok 2024 ste si schvaľovali vy sami. Tak ten stĺpec 8,5 mld., že ste spravili sekeru za rok 2024, viete, čo bolo pod ním napísané? Tam má byť Kamenický, tam má mať otlačok prsta aj s Ficom, lebo to je vaše dielo. Tam bolo napísané, že Matovič, Heger, Ódor. Vy normálne nemáte kožu na tvári, že za rok 2024, kedy vy ste si schválili rozpočet na rok 2024, kedy vy ste tu bačovali, kedy vy ste rozhadzovali peniaze mirnix-dirnix, urobili ste najväčšiu sekeru v histórii Slovenskej republiky, taká v živote nebola, tak vy poviete, že to bola sekera Matoviča, Hegera, Ódora. A za toto si zaslúžite platy? Veď vy ani klamať neviete, prosím vás. Veď to je taká, také klamstvo, že moja sedemročná dcéra by sa smiala asi. Takže poďme, vráťme sa k tomu, keď sa bavíme o tých deficitoch. Robíte sekery, rúbete, režete, normálne že míňate ako po nebohom. 85 mld. za minulý rok, prepánakráľa. A popritom ešte tie konsolidácie, vráťme sa k nim. 4,2 mld. ste vybrali od ľudí. Čiže historicky ste zadlžili, ľudí ste ošklbali. Kde sú tie peniaze? No kde sú? Toto mi, prosím vás, zodpovedzte, že kde sú tie peniaze. Lebo dlh ste neznížili, moji zlatí, ani o jeden cent. Narastá ten dlh, normálne že do vesmíru ide, do galaxie vzdialenej sto svetelných rokov, tam ide ten dlh. Ale nie kvôli Matovičovi, Hegerovi, Ódorovi. Kvôli vám. Lebo vy ste vyčítali Matovičovi, že si požičiaval peniaze za nulapercentný úrok. Viete, za koľko si požičiavate vy? Za 3,4- až 4,1-percentný úrok. A viete, ako narastá, a viete ako narastá vaša, viete, ako narastá to, čo musíte platiť len na úrokoch? Že Matovič platil, na úrokoch platil jedno percento, pardon, jednu miliardu ročne a vy budete platiť 3,5 mld. ročne kvôli tomu, že neviete šetriť, kvôli tomu, že neviete šetriť. Tuná kolega zo SMER-u mi hovorí, že kvôli neschopnosti, oni si požičiavajú jak po nebohom, normálne míňajú jak po nebohom, že oni kvôli neschopnosti nejakých predchádzajúcich vlád minuli 8,5 mld. za minulý rok deficitu, sekera najväčšia v histórii, od ľudí vybrali 4,2 mld., dlh neznížili ani o cent a hovoria, že za to môže niekto iný. Prosím vás, presne za toto si nezaslúžite tie platy. Vy by ste normálne mali mať minimálnu mzdu, fakt minimálnu mzdu, lebo máte minimálne vedomosti. Vy neovládate základnú matematiku. Vy normálne si dáte klapky na oči a vy sa nechcete do toho zrkadla pozrieť, lebo by ste tam videli veľmi škaredú pravdu v tom zrkadle. A to je to, kvôli čomu tu stojím a nastavujem vám to zrkadlo a hovorím, že si nezaslúžite tie platy, pretože ste priviedli na ľudí absolútny armagedon. Povedzme si to ešte v číslach HDP, prosím vás, v percentách, pretože vy, asi vám miliardy nič nehovoria. Keď už vám toto nič nehovorí, tak to skúsim ešte v percentách HDP nakoniec. Keď sa bavíme o deficitoch v percentách HDP, 2023, rok, keď končil Heger, bol deficit za celý rok 2023 plánovaný, aj tak vychádzal, na úrovni 4,4 % HDP za rok 2023. Keď končil Ódor, on tam mal nejaké výdavky počas toho leta, dobre si to pamätáte, bola tu, vy to nazývate že legislatívna smršť. Za drvivú väčšinu tých zákonov ste si sami hlasovali, to mám tiež najradšej na Kamenickom, on rozpráva, aká legislatívna smršť, pritom keď som vytiahol hlasovania, tak pod každým jedným tam stláčal ten gombík že za, čiže sám za to hlasoval. Keď končil Ódor, tak bol plánovaný deficit na úrovni 4,5 % HDP. Čiže Heger, keď končil, 4,4 % HDP bol deficit plánovaný, sekera, keď končil Ódor 4,5 % HDP. Koľko ste urobili vy ešte dodatočnú sekeru na konci roku 2023? Ako skončil deficit nakoniec? 5,21 % HDP za rok 2023. Ako skončil za rok 2024, kedy ste si vy sami schvaľovali rozpočet? Včera to ukázal Kamenický na tlačovke, 6,51 % HDP deficit, mínus. Veď a znova sa vraciam k tej základnej elementárnej matematike. Vy ste sem prišli, aby ste, lebo ste hovorili a garantovali ste ľuďom, že všetko zlacnie, čo je absolútny blud vyvrátený dveticpäťstokrát a sľubovali ste, že znížite dlh. Ako sa znižuje dlh, keď ho prehlbujete? Keď nedokážete prísť ani na ten deficit, nedokážete ho mať ani tak dobrý, ako ho mal ten Matovič, Heger a Ódor počas najťažších kríz? Zoberme si najťažší krízový rok covidu. Viete, aký bol deficit HDP percentuálny? 5,1. Vy ste mali za minulý rok 6,51, prepánakráľa. Bola nejaká pandémia? Bol nejaký covid? Nebolo nič. Pán Hazucha povedal, že zaťali sekeru za minulý rok, lebo platia naše dlhy. Znova, žiaden dlh ste neznížili. Dlh sa historicky navyšuje. Deficity sú na historických maximách. Vy nedokážete hospodáriť tak dobre, ako dokázal Matovič, Heger a Ódor. Znova vám to poviem a zoberem ešte aj váš rok 2023, tie posledné mesiace, kedy ste zaťali sekeru s tými 13. dôchodkami. Zoberem aj tie čísla. Ja ich normálne zahrniem k Matovičovi, celé to zahrniem k Matovičovi. Za rok 2020, 2021, 2022, 2023, štyri súvislé roky hospodárili tieto vlády lepšie ako priemer krajín eurozóny a lepšie ako priemer krajín Európskej únie. Vy ste teraz úplne že ste na dne, ste na dne a ťaháte tam celú Slovenskú republiku. Vy nehospodárite vôbec nijak, vy míňate, to ste si povedali, že vy sa dostanete ku korytu, tak ho vyžerete a keď tam nič nebude, tak si to doplníte a si to požičiate, aj to vyžerete a vás nič nezaujíma. Vás nezaujímajú ďalšie generácie, lebo ešte aj tým deckám zoberiete tie jogurty, aj tie si tam dáte do toho hrantu, aj tie vyžerete. To ste si povedali. A to je tá situácia, pred ktorou stojíme. A vy mi idete normálne rozprávať, že vy zadlžujete Slovensko a uvaľujete tie konsolidácie preto, lebo to urobil ten dlh niekto iný. Inak to poviem ešte. Pán Hazucha, ak to nechápete, ja to skúsim ešte raz. Ja som vám to tu už raz vysvetľoval. Ale skúsim to ešte raz. Otec príde domov a povie rodine, že, vážená, drahá moja rodina, zdedili sme ohromný dlh desaťtisíc eur. Musíme začať šetriť. Nebude na šminky, mamina, nebude, nepôjdeme do reštaurácie, deti nedostanú vreckové, musíme šetriť. A budeme šetriť tak, že ideme do banky a požičiame si ďalších 20-tisíc eur na najvyšší úrok, aký kedy bol. Bol to dobrý hospodár ten otec? Nebol, pán Hazucha. Znova vám to vysvetľujem, už takto som vám to asi pred pol rokom vysvetľoval. Nie, takto sa nešetrí, takto sa nešetrí, že ďalší úver nabaľujete ďalším úverom. Nešetrí sa tak, že ten otec ide míňať viac, že síce povie všetkým, že im zoberie z peňaženiek a zobere im z prasiatok, ale on ide míňať viac a ide chodiť po baroch a po krčmách a rozpráši ďalšie peniaze, ktoré si požičal. Lebo tak sa správate vy, tak sa správate vy! A preto hovorím, že nemáte nárok na zvýšenú mzdu. A chcem dať, aj pán Hazucha a pán Mego sa hlási, výborne, poďme do toho aj ostatní. Nech sa páči.